เอ็มเอฟซีสนบอนด์ฟิวเจอร์ส
โพสต์ทูเดย์ &#8212; MFC เล็งออกกองทุนตราสารหนี้รูปแบบใหม่ใช้ &#8220;บอนด์ฟิวเจอร์ส&#8221; บริหารความเสี่ยง แต่ยังห่วงสภาพคล่องในตลาดต่ำ
18 ส.ค. 2554

โพสต์ทูเดย์ — MFC เล็งออกกองทุนตราสารหนี้รูปแบบใหม่ใช้ “บอนด์ฟิวเจอร์ส” บริหารความเสี่ยง แต่ยังห่วงสภาพคล่องในตลาดต่ำ
นายศุภกร สุนทรกิจ รองกรรมการผู้จัดการ บริษัทหลักทรัพย์จัดการ กองทุน (บลจ.) เอ็มเอฟซี เปิดเผยว่า บริษัทมีแผนที่จะออกกองทุนตราสารหนี้รูปแบบใหม่ โดยนำสัญญาซื้อขายล่วงหน้าพันธบัตรรัฐบาล (บอนด์ฟิวเจอร์ส) ที่จะเข้าซื้อขายในตลาดอนุพันธ์วันที่ 18 ต.ค.นี้ มาใช้ป้องกันความเสี่ยงและเพิ่มผลตอบแทน
“การใช้บอนด์ฟิวเจอร์สจะช่วยให้การบริหารกองทุนตราสารหนี้มีประสิทธิภาพมากขึ้น เช่นการออกตราสารหนี้กำหนดเป้าหมายผลตอบแทนที่ชัดเจน หรือทาร์เก็ตฟันด์ได้ ซึ่งในเบื้องต้นจะลงทุนบอนด์ฟิวเจอร์สในอัตราไม่สูงมาก และช่วยเพิ่มผลตอบแทนได้ประมาณ 2% จากการลงทุนตราสารหนี้ทั่วไป” นายศุภกร กล่าว
ทั้งนี้ นายศุภกร คาดว่า กองทุนรูปแบบใหม่นี้จะสามารถออกขายได้ภายในสิ้นปีนี้หรือต้นปีหน้า โดยขนาดกองทุนประมาณ 200 ล้านบาท เพื่อเป็นการทดลองตลาดก่อน
นายศุภกร อธิบายเพิ่มเติมว่า การใช้บอนด์ฟิวเจอร์สในการบริหารกองทุนจะทำให้ผู้จัดการกองทุนสามารถปรับลด หรือเพิ่มอายุตราสารเฉลี่ยในพอร์ตให้ทันกับสถานการณ์เศรษฐกิจและภาวะดอกเบี้ยได้ โดยไม่จำเป็นต้องซื้อตราสารหนี้เพิ่มหรือขายตราสารหนี้ที่ถืออยู่ออกไป
สำหรับปัจจัยที่จะทำให้การลงทุนในบอนด์ฟิวเจอร์สประสบความสำเร็จ คือ ผู้ดูแลสภาพคล่อง (มาร์เก็ตเมกเกอร์) เนื่องจากจะทำให้ตลาดมีสภาพคล่อง และทำให้นักลงทุนรายใหญ่ เช่นกองทุนบำเหน็จบำนาญข้าราชการ (กบข.) หรือสำนักงานประกันสังคม (สปส.) กล้าเข้ามาลงทุน นอกจากนี้ยังต้องให้ความรู้ความเข้าใจกับผู้ลงทุน 
“ถ้ากองทุนขนาดใหญ่ อย่าง กบข. ประกันสังคม หรือแม้แต่บริษัทประกัน นำบอนด์ฟิวเจอร์สมาใช้ในการบริหารกองทุน ก็จะทำให้กองทุนสามารถทำการตลาดได้ง่ายขึ้น เพราะลูกค้าจะมีความมั่นใจในการลงทุนรูปแบบใหม่นี้มากขึ้น” นายศุภกร กล่าว